PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2011/FH/3/1/037	Bratislava 27. septembra 2011	

Protimonopolný úrad Slovenskej republiky, odbor koncentrácií v správnom konaní č. 0018/OK/2011 začatom dňa 15.07.2011 na základe oznámenia koncentrácie podľa § 10 ods. 10 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľom AGROFERT HOLDING, a.s., Pyšelská 2327/2, 149 00 Praha 4, IČO: 261 85 610, Česká republika, prostredníctvom Mgr. Roberta Ondrášika, advokáta a konateľa konajúceho vo vlastnom mene a na účet spoločnosti agner & partners, s.r.o., Špitálska 10, 811 09 Bratislava, IČO: 36 722 758 vo veci koncentrácie podnikateľov AGROFERT HOLDING, a.s., Pyšelská 2327/2, 149 00 Praha 4, IČO: 261 85 610, Česká republika a Mlékarna Hlinsko, s.r.o. so sídlom Kouty 53, 539 01 Hlinsko, IČO: 481 69 188, Česká republika

r o z h o d o l

na základe § 22 ods. 1 písm. d) v spojení s § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou, ktorá má vzniknúť podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov na základe Rámcovej zmluvy o prevode obchodného podielu v spoločnosti Mlékarna Hlinsko s.r.o. uzatvorenej dňa 01.06.2011 medzi spoločnosťou AGROFERT HOLDING, a.s., Pyšelská 2327/2, 149 00 Praha 4, IČO: 261 85 610, Česká republika ako budúcim kupujúcim a Danielou Domáčkovou, bytom Fügnerova 937, 539 01 Hlinsko ako budúcou predávajúcou, ktorej neoddeliteľnými prílohami sú Zmluva o prevode obchodného podielu v spoločnosti Mlékarna Hlinsko, s.r.o. a Dodatok č. 1 k Zmluve o prevode obchodného podielu v spoločnosti Mlékarna Hlinsko, s.r.o., ktoré budú podpísané po splnení podmienok Rámcovej zmluvy o prevode obchodného podielu v spoločnosti Mlékarna Hlinsko s.r.o., v dôsledku čoho dôjde k získaniu priamej výlučnej kontroly podnikateľa AGROFERT HOLDING, a.s., Pyšelská 2327/2, 149 00 Praha 4, IČO: 261 85 610, Česká republika nad podnikom podnikateľa Mlékarna Hlinsko, s.r.o. so sídlom Kouty 53, 539 01 Hlinsko, IČO: 481 69 188, Česká republika.

O d ô v o d n e n i e :

1.	Protimonopolnému úradu Slovenskej republiky, odboru koncentrácií (ďalej len „úrad“) bolo dňa 15.07.2011 listom zaevidovaným pod č. 2777/2011 spoločnosťou AGROFERT HOLDING, a.s., Pyšelská 2327/2, 149 00 Praha 4, Česká republika, IČO 261 85 610 (ďalej len „Agrofert“) prostredníctvom splnomocneného zástupcu Mgr. Roberta Ondrášika, advokáta a konateľa konajúceho vo vlastnom mene a na účet spoločnosti agner & partners, s.r.o., Špitálska 10, 811 09 Bratislava, IČO: 367 22 758 (ďalej len „právny zástupca“) doručené oznámenie koncentrácie (ďalej len „Oznámenie koncentrácie“) podľa § 10 ods. 10 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) na základe Rámcovej zmluvy o prevode obchodného podielu v spoločnosti Mlékarna Hlinsko s.r.o. uzatvorenej dňa 01.06.2011 medzi spoločnosťou Agrofert ako budúcim kupujúcim a Danielou Domáčkovou, bytom Fügnerova 937, 539 01 Hlinsko (ďalej len „p. Domáčková) ako budúcou predávajúcou (ďalej len „Rámcová zmluva“), ktorej neoddeliteľnými prílohami sú Zmluva o prevode obchodného podielu v spoločnosti Mlékarna Hlinsko, s.r.o. a Dodatok č. 1 k Zmluve o prevode obchodného podielu v spoločnosti Mlékarna Hlinsko, s.r.o. (ďalej len „Zmluva“ a „Dodatok“), ktoré budú podpísané po splnení podmienok Rámcovej zmluvy, v dôsledku čoho dôjde k získaniu priamej výlučnej kontroly podnikateľa Agrofert nad podnikom podnikateľa Mlékarna Hlinsko, s.r.o. so sídlom Kouty 53, 539 01 Hlinsko, IČO: 481 69 188, Česká republika (ďalej len „Mlékarna Hlinsko“).

2.	Na základe vyššie uvedeného sa začalo dňa 15.07.2011 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vo veci predmetnej koncentrácie, ktorému bolo pridelené číslo správneho konania 0018/OK/2011, o čom úrad informoval oznamovateľa koncentrácie listom č. 2942/PMÚ SR/2011 zo dňa 29.07.2011.

3.	Vzhľadom na to, že Oznámenie koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 204/2009 Z. z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“), úrad hore uvedeným listom vyzval oznamovateľa koncentrácie na doplnenie predmetného Oznámenia koncentrácie.

4.	Oznamovateľ koncentrácie doplnil chýbajúce informácie a podklady podľa § 10 ods. 12 zákona a Vyhlášky listom zaevidovaným úradom pod číslom 3264/2011 zo dňa 19.08.2011, doručením ktorého sa Oznámenie koncentrácie stalo podľa § 10 ods. 12 zákona v spojení s Vyhláškou úplným a dňa 20.08.2011 začala podľa § 11 zákona plynúť lehota 60 pracovných dní na vydanie rozhodnutia vo veci predmetnej koncentrácie, o čom úrad informoval účastníka konania listom č. 3317/2011 zo dňa 24.08.2011.

5.	Správny poplatok podľa zákona č. 145/1995 Z. z. o správnych poplatkoch v znení neskorších predpisov vo výške 3 319 eur bol úradu uhradený dňa 20.07.2011.

6.	Z podkladov a informácií, ktoré boli úradu predložené v predmetnom správnom konaní účastníkom správneho konania, ako aj z informácií získaných úradom vyplynuli nasledujúce skutočnosti:

I. Podnikatelia

7.	Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

Agrofert

8.	Agrofert je obchodná akciová spoločnosť zapísaná v Obchodnom registri Mestského súdu v Prahe, oddiel B, vložka č. 6626. Jediným akcionárom spoločnosti Agrofert je fyzická osoba Ing. Andrej Babiš. 

9.	Agrofert je obchodnou spoločnosťou holdingového typu bez vlastného výrobného programu, ktorá formou majetkových účastí združuje približne 200 obchodných a výrobných spoločností predovšetkým na území Českej a Slovenskej republiky, ale aj v iných krajinách (ďalej len „Skupina Agrofert“). Skupina Agrofert je podnikateľské zoskupenie, ktoré svoju podnikateľskú činnosť zameriava do troch základných oblastí,  jednak je to činnosť súvisiaca s poľnohospodárstvom, ďalej činnosť súvisiaca s potravinárstvom a tiež činnosť súvisiaca s priemyselnou výrobou chemických látok na báze anorganickej i organickej chémie.

10.	Svojím pôsobením pokrývajú poľnohospodárske a potravinárske spoločnosti územie celej Českej republiky, niektoré pôsobia v menšej miere tiež v zahraničí, najmä na Slovensku a veľmi obmedzene tiež v Nemecku.

11.	V oblastiach poľnohospodárstva, potravinárstva a chemického priemyslu pôsobí spoločnosť Agrofert na území Slovenskej republiky prostredníctvom viacerých spoločností, pričom konkrétny zoznam týchto spoločnosti je súčasťou spisového materiálu. V sektore mliekarenstva, ktorého sa táto koncentrácia bezprostredne týka, pôsobí spoločnosť Agrofert prostredníctvom spoločnosti OLMA, a.s. so sídlom Pavelkova 18, Olomouc, IČO: 476 75 730, Česká republika  (ďalej len „Olma“). Jej hlavným predmetom činnosti je výroba čerstvého, trvanlivého a sušeného mlieka, kyslých, zakysaných a sušených mliečnych výrobkov, smotany, masla, jogutov, pudingov a zmesových tukov.

12.	Z vyššie uvedených skutočností vyplýva, že Agrofert je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Mlékarna Hlinsko

13.	Mlékarna Hlinsko je obchodná akciová spoločnosť zapísaná v Obchodnom registri Krajského súdu v Hradci Králové, oddiel C, vložka č. 4080.

14.	Predmetom činnosti spoločnosti Mlékarna Hlinsko je podľa obchodného registra okrem iného mliekarenstvo, opravy diaľničných vozidiel a výroba, obchod a služby neuvedené v prílohách 1 až 3 živnostenského zákona Českej republiky.

15.	Spoločnosť Mlékarna Hlinsko podľa Oznámenia koncentrácie nevykonáva kontrolu nad žiadnymi ďalšími subjektmi. 

16.	Spoločnosť Mlékarna Hlinsko sa zaoberá výrobnou činnosťou v kategórii trvanlivých potravín, ako sú trvanlivé mlieka, sušené mlieka, zahustené mlieka, maslá a smotany. Spoločnosť zásobuje svojou produkciou najmä český trh a okrem Českej republiky dodáva svoje výrobky aj na Slovensko.  

17.	Z vyššie uvedených skutočností vyplýva, že  Mlékarna Hlinsko je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

II. Forma koncentrácie

18.	Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

19.	Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

20.	Dňa 01.06.2011 bola uzatvorená medzi podnikateľom Agrofert ako budúcim kupujúcim a p. Domáčkovou ako budúcou predávajúcou Rámcová zmluva, v ktorej sa strany zaväzujú do 10 dní od splnenia podmienok Rámcovej zmluvy podpísať Zmluvu a jej Dodatok, ktoré sú neoddeliteľnými prílohami Rámcovej zmluvy a na základe ktorých nadobudne podnikateľ Agrofert 65,8%-ný podiel na základnom imaní podnikateľa Mlékarna Hlinsko.

21.	Podnikateľ Agrofert nadobudnutím 65,8%-ného obchodného podielu podnikateľa Mlékarna Hlinsko získa možnosť vykonávať rozhodujúci vplyv na zloženie, hlasovanie a rozhodovanie orgánov podnikateľa Mlékarna Hlinsko, a tým získa možnosť vykonávať rozhodujúci vplyv na činnosť podnikateľa Mlékarna Hlinsko.

22.	Zo Zmluvy a z Dodatku teda vyplýva, že podnikateľ Agrofert získa priamu výlučnú kontrolu nad podnikom podnikateľa Mlékarna Hlinsko, čím vznikne koncentrácia podľa § 9 ods. 1 písm. b) v spojení s § 9 ods. 4 písm. b) zákona.

III. Účastníci správneho konania a koncentrácie

23.	Podľa § 25 ods. 3 písm. d) zákona účastníkom konania v prípade koncentrácie, ktorá vznikla získaním priamej alebo nepriamej kontroly jedným podnikateľom alebo viacerými podnikateľmi na podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov. Úrad teda zistil, že účastníkom správneho konania je podnikateľ Agrofert.

24.	Ak koncentráciou podnikateľ získa výlučnú kontrolu nad podnikom iného podnikateľa, účastníkom koncentrácie na strane nadobúdateľa kontroly je podnikateľ, ktorý kontrolu koncentráciou získava a na strane nadobúdaného subjektu účastníkom koncentrácie je podnikateľ, nad ktorým sa kontrola získava.

25.	Z údajov predložených v Oznámení koncentrácie vyplýva, že účastníkom predmetnej koncentrácie je podnikateľ Agrofert ako podnikateľ, ktorý získava kontrolu nad podnikom podnikateľa Mlékarna Hlinsko a podnikateľ Mlékarna Hlinsko, nad ktorým sa kontrola získava.

IV. Koncentrácia podliehajúca kontrole úradu

26.	Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 46 000 000 eur a aspoň dvaja účastníci koncentrácie dosiahli v Slovenskej republike celkový obrat každý najmenej 14 000 000 eur za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 19 000 000 eur za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 46 000 000 eur za uzavreté účtovné obdobie predchádzajúce vzniku koncentrácie.

27.	Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

28.	Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v spojení s vyhláškou Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

29.	Vychádzajúc z podkladov predložených v oznámení koncentrácie úrad zistil, že podnikateľ Agrofert dosiahol za uzavreté účtovné obdobie predchádzajúce vzniku koncentrácie celkový obrat na území Slovenskej republiky vyšší ako 19 000 000 eur a podnikateľ Mlékarna Hlinsko dosiahol za uzavreté účtovné obdobie predchádzajúce vzniku koncentrácie celosvetový celkový obrat vyšší ako 46 000 000 eur.

30.	Vzhľadom na to, že účastník konania označil presnú výšku celkových obratov účastníkov koncentrácie za predmet obchodného tajomstva, úrad tieto údaje v rozhodnutí neuvádza a sú súčasťou spisového materiálu.

31.	Z vyššie uvedeného vyplýva, že účastníci koncentrácie presiahli zákonom stanovenú výšku obratu podľa § 10 ods. 1 písm. b) zákona, a teda predmetná koncentrácia podlieha kontrole úradu.

V. Relevantné trhy 

32.	Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.

Tovarové relevantné trhy

33.	Pri vymedzení relevantných trhov z tovarového hľadiska úrad vychádzal z definícií uvedených v § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky.

34.	Ako bolo uvedené v časti podnikatelia, skupina Agrofert je podnikateľské zoskupenie, ktoré svoju  podnikateľskú činnosť zameriava do troch základných oblastí,  jednak je to činnosť súvisiaca s poľnohospodárstvom, ďalej činnosť súvisiaca s potravinárstvom a tiež činnosť súvisiaca s priemyselnou výrobou chemických látok na báze anorganickej i organickej chémie.

35.	Z celej Skupiny Agrofert pôsobí väčšina spoločností v poľnohospodárskom sektore. Spoločnosti z oblasti poľnohospodárskeho sektoru sú podľa Oznámenia koncentrácie predovšetkým spoločnosti typu PZN, teda poľnohospodárske zásobovanie a nákup, alebo ACHP, tj. agrochemické podniky, ktoré sa zaoberajú obchodovaním s potrebami pre poľnohospodársku prvovýrobu (priemyslové hnojivá, pesticídy, moridlá, osivá) a poskytovaním služieb pre poľnohospodárov (napr. zberové služby, pozberový výkup plodín a ich ošetrenie). Väčšina spoločností typu PZN taktiež vyrába kŕmne zmesi pre zvieratá a v menšej miere sa zaoberajú výkrmom hydiny (kurčatá, popr. morky) či chovom prasiat. Obchod v rámci poľnohospodárskej vetvy holdingu je realizovaný najmä v oblasti poľnohospodárskych komodít, a to predovšetkým obilie  (pšenica potravinárska, žito, jačmeň sladovnícky, kŕmne obilie), olejniny (repka olejná, slnečnice), v obmedzenej miere strukoviny a ostatné rastlinné produkty. Okrem toho skupiny Agrofert obchoduje s komponentmi do kŕmnych zmesí (sójovými, repkovými a slnečnicovými šrotmi a ďalej rybími múčkami apod.). Podniky ACHP sa zaoberajú predovšetkým obchodom s hnojivami a prípravkami na ochranu rastlín.

36.	Súčasťou Skupiny Agrofert sú aj slovenské spoločnosti poľnohospodárskej prvovýroby z ktorých jedna – Poľnohospodárske družstvo Bátovce so sídlom Bátovce 935 03, IČO: 194 590 (ďalej len „PD Bátovce“) produkuje surové kravské mlieko. Odberateľom tejto spoločnosti je mliekareň MILSY a.s., so sídlom Partizánska č. 224, Bánovce nad Bebravou, realizácia cez  odbytové družstvo Myjava. Podľa údajov predložených v Oznámení koncentrácie a podľa prepočtov úradu predstavuje podiel PD Bátovce na celkovej produkcii surového kravského mlieka na území Slovenskej republiky zanedbateľnú časť.

37.	V potravinárskom sektore pôsobí Skupina Agrofert predovšetkým v mäsovom a mlynsko-pekárskom priemysle. V mäsovom priemysle činnosť Skupiny Agrofert zahŕňa porážky, spracovanie mäsa, mäsiarstvo, údenárstvo, výrobu mäsových výrobkov, výrobu údenín, konzerv a polotovarov, distribúciu a predaj výrobkov, vrátane ďalších služieb a činností s tým súvisiacich. V mlynsko-pekárskom priemysle je Skupina Agrofert aktívna vo výrobe a predaji pečiva, pekárenských, cukrárskych a mlynských výrobkov.

38.	Ďalej pôsobí Skupina Agrofert v  chemickom priemysle, a to ako v organickej tak anorganickej chémii. V chemickom priemysle pôsobí v oblasti výroby hnojív, dodávok gumárenských chemikálií, výroby pesticídov, priemyselných trhavín, polypropylénových vlákien a koncentrátov pre vláknarske a plastikárske aplikácie, výroby disperzií a disperzných lepidiel, farebných koncentrátov, prostriedkov na ochranu rastlín a špeciálnych výrobkov organickej a anorganickej chémie. 

39.	Ako bolo uvedené v časti podnikatelia úrad zistil, že podnikateľ Agrofert sa prostredníctvom svojej dcérskej spoločnosti Olma zaoberá výrobou čerstvého, trvanlivého a sušeného mlieka, kyslých, zakysaných a sušených mliečnych výrobkov, smotany, masla, jogutov, pudingov a zmesových tukov.

40.	Z podkladov a informácií je zrejmé, že na území Slovenskej republiky sa podnikateľ Agrofert nezaoberá výrobou predmetných produktov. Na území Slovenskej republiky pôsobí spoločnosť Olma prostredníctvom dovozov konzumného čerstvého mlieka, konzumného trvanlivého mlieka, masla, smotany, kyslo mliečnych výrobkov, jogurtov, tvarohov, syrov a mliečnych dezertov. 

41.	Ako bolo uvedené v časti podnikatelia, podnikateľ Mlékarna Hlinsko sa zaoberá výrobnou činnosťou v kategórii trvanlivých potravín, ako sú trvanlivé mlieka, sušené mlieka, zahustené mlieka, maslá a smotany. Podľa Oznámenia koncentrácie pôsobí podnikateľ Mlékarna Hlinsko na území Slovenskej republiky prostredníctvom dovozov konzumného trvanlivého mlieka, masla, smotany, ochuteného mlieka, zahusteného mlieka a sušeného mlieka. 

42.	Z vyššie uvedeného vyplýva, že aktivity účastníkov koncentrácie sa na území Slovenskej republiky prekrývajú v oblasti výroby a predaja konzumného trvanlivého mlieka, výroby a predaja masla a výroby a predaja smotany. Úrad pri definovaní relevantných trhov vychádzal z podkladov a informácií predložených v priebehu správneho konania účastníkom konania, z informácií získaných z predchádzajúcej činnosti úradu ako aj z rozhodovacej praxe Európskej komisie. 

Výroba a predaj konzumného trvanlivého mlieka 

43.	Podľa Oznámenia koncentrácie sa konzumné mlieko vzhľadom na zmyslové a chuťové vlastnosti, cenu a účel použitia odlišuje od mliečnych výrobkov. Trvanlivé mlieko je konzumné mlieko, ktoré sa vyrába z kravského mlieka tepelným ošetrením. Metóda výroby trvanlivého mlieka sa volá UHT (Ultra Heat Treatment), čiže vysokotepelné ošetrenie alebo ultrapasterizácia. Mlieko sa zohrieva na teplotu 135 °C veľmi krátku dobu (1-2 sekundy). Potom sa mlieko rýchlo schladí a plní v aseptickom prostredí do aseptických obalov. Aseptické balenie a kartónový obal svojimi vlastnosťami ochraňuje mlieko pred vonkajšími vplyvmi, ako sú teplo, svetlo (tekutiny sú náchylné na zmenu vlastností, ak na nich pôsobí svetlo) a vzduch. Tým sa eliminujú prakticky všetky prítomné mikroorganizmy a mlieko získava 3-mesačnú trvanlivosť aj pri izbovej teplote. Trvanlivé mlieko tak prináša konzumentom viacero nezastupiteľných výhod, pretože spotrebitelia nemusia mlieko okamžite po nákupe skonzumovať a môžu ho skladovať až do ukončenia doby trvanlivosti pri teplote do 24°C spravidla 3 mesiace.

44.	Z podkladov predložených účastníkmi konania vyplýva, že predaj konzumného trvanlivého mlieka sa uskutočňuje na základe uzatvorených zmlúv, v ktorých sú dohodnuté obchodné podmienky prevažne na obdobie jedného roka. 

45.	Spoločnosť Olma vyrába všetky výrobky v závodoch v Olomouci a v Zábřehu (obe Česká republika). Z centrálneho skladu v Olomouci je trvanlivé mlieko distribuované prevažne pre nadnárodné obchodné reťazce pôsobiace na území Českej republiky. Spoločnosť Olma  podľa Oznámenia koncentrácie exportuje trvanlivé mlieko taktiež do obchodných reťazcov na Slovensku, do Maďarska a do Poľska. Predaj sa realizuje cez sieť obchodných reťazcov a ďalších maloobchodných predajní prostredníctvom nezávislých distribučných spoločností, keďže spoločnosť Olma nemá vlastnú prepravu. 

46.	Distribúciu trvanlivého mlieka, ktoré je taktiež vyrábané výlučne v Českej republike, zabezpečuje podnikateľ Mlékárna Hlinsko prostredníctvom kamiónovej dopravy nezávislých distribučných spoločností a dodávky na územie Slovenskej republiky sú následne realizované buď priamo na obchodné siete alebo prostredníctvom veľkoobchodných partnerov.

47.	V súlade s rozhodovacou praxou úradu a vzhľadom na to, že účastníci koncentrácie sú výrobcovia mlieka a mliečnych výrobkov, úrad sa zaoberal výrobou a predajom konzumného trvanlivého mlieka. Vzhľadom na to, že tak ako bude uvedené neskôr, posudzovaná koncentrácia nevedie k vytvoreniu alebo posilneniu dominantného postavenia účastníkov koncentrácie, ktorého dôsledkom sú významné prekážky efektívnej hospodárskej súťaže, úrad ponechal pre účely tohto rozhodnutia presnú definíciu tovarového relevantného trhu v oblasti výroby a predaja konzumného trvanlivého mlieka otvorenú.

Výroba a predaj masla

48.	Maslo je výrobok patriaci do skupiny mliečnych tukov. Mliečne tuky sú výrobky vo forme emulzie vody v oleji vyrábané len z mlieka alebo mliečnych výrobkov, v ktorých je tuk dôležitou zložkou, avšak môžu sa pridať ďalšie zložky potrebné na ich výrobu s tým, že tieto zložky nenahrádzajú žiadnu mliečnu zložku, či už úplne alebo čiastočne. Maslo sa vyrába z mlieka alebo smotany. Ide o zmes mliečneho tuku, vodného roztoku, malého množstva laktózy, kyseliny mliečnej, rozpustných a nerozpustných minerálnych látok a kazeínu. Okrem masla sem patrí aj tradičné maslo, rekombinované maslo, srvátkové maslo, topené maslo a maslový tuk a ostatné výrobky z mliečneho tuku (napr. nátierky, atď.) vyjadrené v ekvivalente masla s obsahom mliečneho tuku 82 % z hmotnosti výrobku a maximálnym množstvom vody 16 %.

49.	Podľa Oznámenia koncentrácie patrí maslo do skupiny mliečnych výrobkov, ktoré sa môžu odlišovať spracovaním a z toho vyplývajú odlišné charakteristické vlastnosti výrobkov, čo sa však netýka preferencie konečných spotrebiteľov. Spotrebitelia vnímajú najmä rozdiely v cenách výrobkov a v obsahu tuku vo výrobkoch. Niektorí spotrebitelia preferujú tzv. bio výrobky ako kvalitatívne odlišné výrobky z dôvodu absencie konzervačných látok. Iní spotrebitelia preferujú spravidla výrobky nízkej energetickej hodnoty. Hlavným faktorom, ktorý ovplyvňuje výber spotrebiteľa, zostáva naďalej cena. Všeobecne sú však skupiny výrobkov masiel podľa oznamovateľa koncentrácie vzájomne zastupiteľné.

50.	Z podkladov predložených účastníkmi koncentrácie vyplýva, že predaj masla sa uskutočňuje na základe uzatvorených zmlúv, v ktorých sú dohodnuté obchodné podmienky prevažne na obdobie jedného roka. Maslo podľa Oznámenia koncentrácie vyrábajú účastníci koncentrácie výlučne v závodoch v Českej republike, odkiaľ si jeho distribúciu na územie Slovenskej republiky zabezpečujú prostredníctvom nezávislých distribučných spoločností a predaje sú následne realizované buď priamo na maloobchodné siete alebo prostredníctvom veľkoobchodných partnerov.

51.	V súlade s rozhodovacou praxou úradu a vzhľadom na to, že sa jedná o výrobcov masla, úrad sa ďalej zaoberal výrobou a predajom masla. Vzhľadom na to, že tak ako bude uvedené neskôr, posudzovaná koncentrácia nevedie k vytvoreniu alebo posilneniu dominantného postavenia účastníkov koncentrácie, ktorého dôsledkom sú významné prekážky efektívnej hospodárskej súťaže, úrad ponechal pre účely tohto rozhodnutia presnú definíciu tovarového relevantného trhu v oblasti výroby a predaja masla otvorenú.

Výroba a predaj smotany

52.	Konzumná smotana je tepelne ošetrená smotana vyrobená odstredením surového kravského mlieka alebo tepelne ošetreného kravského mlieka. Smotana je koncentrovaná emulzia mliečneho tuku v mliečnej plazme, čiže je to mlieko obohatené o tuk. Konzumná smotana sa vyrába jedným z nasledujúcich spôsobov tepelného ošetrenia: pasterizáciou, ultravysokotepelným ohrevom (UHT ohrevom), termosterilizáciou v hermeticky uzatvorených obaloch. Konzumné smotany môžeme rozdeliť do dvoch skupín: smotany sladké a smotany kyslé. Pri výrobe sladkej smotany je rozhodujúce tepelné ošetrenie, pasterizácia alebo ohrev ultra vysokou teplotou. Po pasterizácii sa v uzrávači upraví na požadovanú tučnosť. Vyrába sa spravidla s nižším obsahom tuku 10-12% (smotany do kávy, na varenie) alebo ako smotana na šľahanie s obsahom tuku 30-33%. Kyslá smotana vzniká fermentáciou, t.j. zrením v tankoch po prídavku čistej mliekarenskej kultúry. Vyrába sa spravidla s nižšími obsahmi tukov 10-18 %, ale v zahraničí sú známe i kyslé smotany s obsahom tuku 36 %. Výroba oboch druhov smotany bola považovaná za výrobu homogénnu.

53.	Smotana patrí podobne ako maslo do skupiny mliečnych výrobkov, ktoré sa môžu odlišovať spracovaním, z čoho vyplývajú odlišné charakteristické vlastnosti výrobkov, uvedené sa však podľa účastníkov koncentrácie netýka preferencie konečných spotrebiteľov. Spotrebitelia vnímajú najmä rozdiely v cenách výrobkov a v obsahu tuku vo výrobkoch. Niektorí spotrebitelia preferujú tzv. bio výrobky ako kvalitatívne odlišné výrobky z dôvodu absencie konzervačných látok. Iní spotrebitelia preferujú spravidla výrobky nízkej energetickej hodnoty. Hlavným faktorom, ktorý ovplyvňuje výber spotrebiteľa, zostáva naďalej cena. Všeobecne sú však skupiny výrobkov smotán podľa oznamovateľa koncentrácie vzájomne zastupiteľné.

54.	Z podkladov predložených účastníkmi konania vyplýva, že predaj smotany sa uskutočňuje na základe uzatvorených zmlúv, v ktorých sú dohodnuté obchodné podmienky prevažne na obdobie jedného roka. Smotanu podľa Oznámenia koncentrácie vyrábajú účastníci koncentrácie výlučne v závodoch v Českej republike, odkiaľ si jej distribúciu na územie Slovenskej republiky zabezpečujú prostredníctvom nezávislých distribučných spoločností a predaje sú následne realizované buď priamo na maloobchodné siete alebo prostredníctvom veľkoobchodných partnerov.

55.	V súlade s rozhodovacou praxou úradu a vzhľadom na to, že sa jedná o výrobcov smotany, úrad sa ďalej zaoberal výrobou a predajom smotany. Vzhľadom na to, že tak ako bude uvedené neskôr, posudzovaná koncentrácia nevedie k vytvoreniu alebo posilneniu dominantného postavenia účastníkov koncentrácie, ktorého dôsledkom sú významné prekážky efektívnej hospodárskej súťaže, úrad ponechal pre účely tohto rozhodnutia presnú definíciu tovarového relevantného trhu v oblasti výroby a predaja smotany otvorenú.

Priestorové relevantné trhy

56.	Podľa § 3 ods. 6 zákona je priestorový relevantný trh vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

57.	Podľa podkladov a informácií predložených účastníkom konania je podnikanie vo vyššie vymedzených oblastiach na území Slovenskej republiky homogénne a neobmedzujú ho významné ekonomické, technické, právne alebo iné bariéry. Vzhľadom na to, že obchodovanie na posudzovaných tovarových relevantných trhoch neobmedzujú žiadne kvóty, clá alebo iné prekážky ani na medzinárodnej úrovni, resp. medzi krajinami Európskej únie, obchodovanie vo vymedzených oblastiach sa môže uskutočňovať aj na území širšom ako je územie Slovenskej republiky.

58.	Vzhľadom na to, že tak ako bude uvedené neskôr, posudzovaná koncentrácia nevedie k vytvoreniu alebo posilneniu dominantného postavenia účastníkov koncentrácie, ktorého dôsledkom sú významné prekážky efektívnej hospodárskej súťaže, úrad ponechal pre účely tohto rozhodnutia presné definície priestorových relevantných trhov otvorené a v ďalšej časti rozhodnutia sa úrad zaoberal skúmaním dopadov posudzovanej koncentrácie na trhy v predmetných oblastiach na území Slovenskej republiky.

VI. Dopad koncentrácie na hospodársku súťaž

59.	Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu.

60.	Podľa § 8 ods. 1 zákona dominantné postavenie na relevantnom trhu má podnikateľ alebo niekoľko podnikateľov, ktorí nie sú vystavení podstatnej hospodárskej súťaži a ktorí sa vzhľadom na svoju ekonomickú silu môžu správať nezávisle.

61.	Podľa podkladov a informácií uvedených v Oznámení koncentrácie, hlavným dôvodom pre realizáciu posudzovanej koncentrácie je racionalizácia výroby, zníženie nákladov a zvýšenie konkurencieschopnosti oboch účastníkov koncentrácie vzhľadom na trend v mliekarenskom sektore, ktorý sa vyznačuje nízkou spotrebou mlieka a mliečnych výrobkov ako aj prevažujúcou ponukou nad dopytom.

62.	Úrad sa zaoberal účinkami posudzovanej koncentrácie, ktoré sa prejavia na tuzemskom trhu. Preto úrad v ďalšej časti skúmal, či uskutočnením posudzovanej koncentrácie nedôjde na území Slovenskej republiky vo vyššie uvedených oblastiach k takým zmenám, ktoré by vytvárali alebo posilňovali dominantné postavenie účastníkov koncentrácie, ktorého dôsledkom môžu byť významné prekážky efektívnej súťaže.

63.	Vzhľadom na to, že tak ako bolo uvedené vyššie, aktivity podnikateľov Agrofert a Mlékarna Hlinsko sa na území Slovenskej republiky prekrývajú v oblasti výroby a predaja konzumného trvanlivého mlieka, v oblasti výroby a predaja masla a v oblasti výroby a predaja smotany, úrad považuje posudzovanú koncentráciu za koncentráciu horizontálneho charakteru.

64.	Pri posudzovaní dopadov predmetnej koncentrácie na hospodársku súťaž vo vymedzených oblastiach úrad skúmal štruktúru v týchto oblastiach, intenzitu hospodárskej súťaže, bariéry vstupu a postavenie jednotlivých súťažiacich v daných oblastiach.

Výroba a predaj konzumného trvanlivého mlieka 

65.	Celkovú veľkosť trhu v oblasti výroby a predaja konzumného trvanlivého mlieka vyčíslili účastníci koncentrácie na základe kumulovaných údajov o predanom množstve konzumného trvanlivého mlieka na domácom trhu spracovaných spoločnosťou Radela, s. r. o., Trenčianska 55, 825 23 Bratislava v Mesačnom výkaze o nákupe mlieka a smotany a výrobe mliečnych výrobkov s označením ML (MP SR) 6-12 (ďalej len „Výkaz Radela“). Údaje o celkovej veľkosti trhu v oblasti výroby a predaja konzumného trvanlivého mlieka v Slovenskej republike v rokoch 2008 až 2010 uvádza úrad v nasledujúcej tabuľke.

Tabuľka č. 1: Celková veľkosť trhu v oblasti predaja konzumného trvanlivého mlieka 

Rok	Predané množstvo na domáci trh v tonách	
2008	138 799	
2009	168 266	
2010	165 552	
Zdroj: Výkaz Radela

66.	Na základe údajov o množstve predaja dosiahnutom v rokoch 2008 až 2010 v predmetnej oblasti na území Slovenskej republiky, dosiahol podnikateľ Agrofert trhový podiel [5-10%] v 2008, [0-5%] v 2009 a [0-5%] v 2010.  Obchodné tajomstvo podnikateľa Agrofert a podnikateľ Mlékarna Hlinsko [10-20%] v 2008, [10-20%] v 2009 a [0-5%] v 2010 Obchodné tajomstvo podnikateľa Agrofert.

67.	Vychádzajúc z vyššie uvedeného by podnikateľ Agrofert dosiahol po uskutočnení predmetnej koncentrácie v oblasti výroby a predaja konzumného trvanlivého mlieka na území Slovenskej republiky v roku 2010 trhový podiel vo výške [0-5%] Obchodné tajomstvo podnikateľa Agrofert.

68.	Podľa Oznámenia koncentrácie sa výrobou a predajom konzumného trvanlivého mlieka na území Slovenskej republiky zaoberá množstvo spoločností, pričom za hlavných konkurentov označil účastník konania podnikateľov RAJO, a.s. s odhadovaným trhovým podielom 30%, Tatranská mliekareň, a.s. s odhadovaným trhovým podielom 10% a AGRO TAMI a.s. s odhadovaným trhovým podielom 5%.

69.	Z predložených podkladov a informácií vyplýva, že v oblasti výroby a predaja konzumného trvanlivého mlieka nepredstavujú náklady na efektívny vstup na trh významnú bariéru z finančného ani z časového hľadiska. Z Oznámenia koncentrácie ďalej vyplýva, že neexistujú významné prekážky v prístupe k výrobným vstupom ani obmedzenia tvorené existenciou patentov, know-how alebo iných práv duševného vlastníctva resp. licencií.

70.	Vychádzajúc z vyššie uvedeného úrad dospel k záveru, že posudzovaná koncentrácia významne nezasiahne do existujúcej trhovej štruktúry v  oblasti výroby a predaja konzumného trvanlivého mlieka na území Slovenskej republiky a že postavenie účastníkov koncentrácie sa v tejto oblasti po uskutočnení posudzovanej koncentrácie výraznejšie nezmení. Predmetnou koncentráciou teda nedôjde v  oblasti výroby a predaja konzumného trvanlivého mlieka na území Slovenskej republiky k vytvoreniu alebo posilneniu dominantného postavenia podnikateľa Agrofert, ktorého dôsledkom by boli významné prekážky efektívnej hospodárskej súťaže na relevantnom trhu.

Výroba a predaj masla

71.	Celkovú veľkosť trhu v oblasti výroby a predaja masla vyčíslili účastníci koncentrácie na základe kumulovaných údajov o predanom množstve masla na domácom trhu spracovaných vo Výkaze Radela. Údaje o celkovej veľkosti trhu v oblasti výroby a predaja masla v Slovenskej republike v rokoch 2008 až 2010 uvádza úrad v nasledujúcej tabuľke.

Tabuľka č. 1: Celková veľkosť trhu v oblasti predaja masla

Rok	Predané množstvo na domáci trh v tonách	
2008	9 625	
2009	9 003	
2010	9 102	
Zdroj: Výkaz Radela

72.	Na základe údajov o množstve predaja dosiahnutom v rokoch 2008 až 2010  v predmetnej oblasti na území Slovenskej republiky dosiahol podnikateľ Agrofert trhový podiel [5-10%] v 2008, [5-10%] v 2009 a [0-5%] v 2010. Obchodné tajomstvo podnikateľa Agrofert a podnikateľ Mlékarna Hlinsko [0-5%] v 2008, [0-5%] v 2009 a [0-5%] v 2010 Obchodné tajomstvo podnikateľa Agrofert.

73.	Vychádzajúc z vyššie uvedeného by podnikateľ Agrofert dosiahol po uskutočnení predmetnej koncentrácie v oblasti výroby a predaja masla na území Slovenskej republiky v roku 2010 trhový podiel vo výške [0-5%] Obchodné tajomstvo podnikateľa Agrofert.

74.	Podľa Oznámenia koncentrácie sa výrobou a predajom masla na území Slovenskej republiky zaoberá množstvo spoločností, pričom za hlavných konkurentov označil účastník konania podnikateľov Liptovská mliekareň, a.s. s odhadovaným trhovým podielom 25%, RAJO, a.s. s odhadovaným trhovým podielom 15% a Koliba, a.s. s odhadovaným trhovým podielom 15%.

75.	Z predložených podkladov a informácií vyplýva, že v oblasti výroby a predaja masla nepredstavujú náklady na efektívny vstup na trh významnú bariéru z finančného ani z časového hľadiska. Z Oznámenia koncentrácie ďalej vyplýva, že neexistujú významné prekážky v prístupe ku vstupom ani obmedzenia tvorené existenciou patentov, know-how alebo iných práv duševného vlastníctva resp. licencií.

76.	Vychádzajúc z vyššie uvedeného úrad dospel k záveru, že posudzovaná koncentrácia významne nezasiahne do existujúcej trhovej štruktúry v  oblasti výroby a predaja masla na území Slovenskej republiky a že postavenie účastníkov koncentrácie sa v tejto oblasti po uskutočnení posudzovanej koncentrácie výraznejšie nezmení. Predmetnou koncentráciou teda nedôjde v oblasti výroby a predaja masla na území Slovenskej republiky k vytvoreniu alebo posilneniu dominantného postavenia podnikateľa Agrofert, ktorého dôsledkom by boli významné prekážky efektívnej hospodárskej súťaže na relevantnom trhu.

Výroba a predaj smotany

77.	Celkovú veľkosť trhu v oblasti výroby a predaja smotany vyčíslili účastníci koncentrácie na základe kumulovaných údajov o predanom množstve smotany na domácom trhu spracovaných vo Výkaze Radela. Údaje o celkovej veľkosti trhu v oblasti výroby a predaja smotany v Slovenskej republike v rokoch 2008 až 2010 uvádza úrad v nasledujúcej tabuľke.

Tabuľka č. 1: Celková veľkosť trhu v oblasti predaja smotany

Rok	Predané množstvo na domáci trh v tonách	
2008	18 185	
2009	16 463	
2010	16 688	
Zdroj: Výkaz Radela

78.	Na základe údajov o množstve predaja dosiahnutom v rokoch 2008 až 2010  v predmetnej oblasti na území Slovenskej republiky, dosiahol podnikateľ Agrofert trhový podiel [5-10%] v 2008, [5-10%] v 2009 a [5-10%] v 2010 Obchodné tajomstvo podnikateľa Agrofert a podnikateľ Mlékarna Hlinsko [0-5%] v 2008, [0-5%] v 2009 a [0-5%] v 2010 Obchodné tajomstvo podnikateľa Agrofert.

79.	Vychádzajúc z vyššie uvedeného by podnikateľ Agrofert dosiahol po uskutočnení predmetnej koncentrácie v oblasti výroby a predaja smotany na území Slovenskej republiky v roku 2010 trhový podiel vo výške [5-10%] Obchodné tajomstvo podnikateľa Agrofert.

80.	Podľa Oznámenia koncentrácie sa výrobou a predajom smotany na území Slovenskej republiky zaoberá množstvo spoločností, pričom za hlavných konkurentov označil účastník konania podnikateľov RAJO, a.s. s odhadovaným trhovým podielom 20%, Tatranská mliekareň, a.s. s odhadovaným trhovým podielom 15% a AGRO TAMI a.s. s odhadovaným trhovým podielom 10%.

81.	Z predložených podkladov a informácií vyplýva, že v oblasti výroby a predaja smotany nepredstavujú náklady na efektívny vstup na trh významnú bariéru z finančného ani z časového hľadiska. Z Oznámenia koncentrácie ďalej vyplýva, že neexistujú významné prekážky v prístupe k výrobným vstupom ani obmedzenia tvorené existenciou patentov, know-how alebo iných práv duševného vlastníctva resp. licencií.

82.	Vychádzajúc z vyššie uvedeného úrad dospel k záveru, že posudzovaná koncentrácia významne nezasiahne do existujúcej trhovej štruktúry v  oblasti výroby a predaja smotany na území Slovenskej republiky a že postavenie účastníkov koncentrácie sa v tejto oblasti po uskutočnení posudzovanej koncentrácie výraznejšie nezmení. Predmetnou koncentráciou teda nedôjde v oblasti výroby a predaja smotany na území Slovenskej republiky k vytvoreniu alebo posilneniu dominantného postavenia podnikateľa Agrofert, ktorého dôsledkom by boli významné prekážky efektívnej hospodárskej súťaže na relevantnom trhu.

VII.  Záver

83.	Vychádzajúc z uvedeného, najmä zo skutočnosti, že účastníci koncentrácie boli pred uskutočnením koncentrácie a naďalej aj budú po jej uskutočnení vystavení podstatnej súťaži a vzhľadom na svoju ekonomickú silu sa nebudú môcť správať nezávisle, úrad konštatuje, že predmetná koncentrácia nevytvára ani neposilňuje dominantné postavenie žiadneho z účastníkov predmetnej koncentrácie na relevantných trhoch vo vyššie uvedených oblastiach, ktorého dôsledkom sú významné prekážky efektívnej hospodárskej súťaže na týchto trhoch.

84.	Podľa § 12 ods. 8 zákona, rozhodnutie podľa § 12 ods. 1 až 3 zákona sa vzťahuje aj na obmedzenia súťaže, ktoré s koncentráciou priamo súvisia a sú nevyhnutné na jej uskutočnenie.

85.	V súlade s § 33 zákona úrad listom číslo 3576/PMÚ SR/2011 zo dňa 16.09.2011 vyzval účastníka správneho konania prostredníctvom jeho splnomocneného právneho zástupcu pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.

86.	Účastník správneho konania prostredníctvom právneho zástupcu listom zaevidovaným úradom pod číslom 3640/2011  doručeným úradu dňa 21.09.2011 uviedol, že so zisteniami úradu vo veci predmetnej koncentrácie súhlasí tak, ako boli tieto formulované v liste číslo 3576/PMÚ SR/2011.

87.	Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

P o u č e n i e:

Podľa ustanovenia § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote do 15 dní odo dňa doručenia tohto rozhodnutia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Mgr. Daniela Lukáčová
	riaditeľka odboru koncentrácií

Rozhodnutie sa doručuje:

Mgr. Robert Ondrášik
advokát a konateľ
agner & partners, s.r.o.
Špitálska 10
811 09 Bratislava